Notum sit filiis sanctae ecclesiae quod Avelina de Surdolo, licentia et consilio amicorum suorum et fratris sui Raculphi, dedit domno Theobaldo, comiti, et beatae memoriae Adelae, comitissae, matri ejusdem comitis, quidquid in terris et silvis atque pratis ad mansionem, quae Pruliacum nuncupatur, pertinens hactenus possederat, omnia scilicet quae communia cum domino Goffrido, filio Hugonis Ventet, Brajacensi milite, et quae per se propria, quae appellantur jura septem solidorum, tenuerat, has autem terras omnes et silvas et prata predictus comes et mater sua comitissa dederunt sanctae Mariae et monachis Novi Monasterii per manum domni Stephani abbatis pro se et pro animabus omnium parentum suorum. Dominae autem Avelinae viduae pro recompensatione predictae terrae supradictus comes et mater sua comitissa concesserunt medietatem census qui Pruviniaco per quatuor dies martis ante nativitatem Domini in mercatu pro sale redditur. Hunc censum idem comes et mater sua comitissa eidem viduae Avelinae et omnibus haeredibus ejus in perpetuum possidendum concesserunt et ita ut ipsa mulier vel haeredes ejus suum proprium ministrum apud Pruviniacum constituant, qui censum predictum ad opus illorum colligat. Illudque notandum quod has terras et prata, de quibus locuti sumus, domina Avelina de domno Theobaldo de Ravello tenuerat et ideo domnus Theobaldus comes et mater sua dederunt censum salis ante notatum in manu ejusdem Theobaldi et ipse Theobaldus de Ravello statim dedit eidem Avelinae viduae et haeredibus ejus jure perpetuo possidendum. Haec facta sunt in villa, quae nuncupatur Celastre, et hi sunt testes: Andreas de Baldimento, Robertus de Turri, Salo de Monte, Robertus, filius Fulcherii, Willelmus de Turri, Petrus, filius Stephani, Walterius de Sancto Aiulpho, Winebertus Burgensis, Robertus, praepositus, Paganus, praepositus, Herebertus de Tanesi. In crastino autem apud Pruviniacum Radulphus, filius Avelinae praedictae et frater ejusdem mulieris nomine Stephanus laudaverunt idem donum in domo Hereberti, praepositi, et hi sunt testes: Constantius Nivernensis, Burdinus, Nicolaus et Johannes, duo canonici, Albertus Cauda Scutellae, Jobertus, Herebertus, praepositus. Post haec vero Henricus et Sala, filii Avelinae viduae apud Pruviniacum laudaverunt idem donum et hi sunt testes: domnus Theobaldus, comes, et domina Adela, mater ejus, Radulphus de Baljenciaco, Hugo Manselmus, Henricus de Castellione, Robertus de Turri, Hugo Ventet et filius ejus Gofridus, Herebertus de Pruviniaco, Fulcherius, canonicus, Paganus, praepositus, Robertus, presbyter et decanus, Salo de Monte et multi alii. Post haec etiam omnes filiae ejusdem Avelinae viduae laudaverunt idem donum. Amen.